CELEX: 32010R0505
Language: lt
Date: 2010-06-14 00:00:00
Title: 2010 m. birželio 14 d. Komisijos reglamentas (ES) Nr. 505/2010, kuriuo iš dalies keičiamas Europos Parlamento ir Tarybos reglamento (EB) Nr. 854/2004, nustatančio specialiąsias gyvūninės kilmės produktų, skirtų vartoti žmonėms, oficialios kontrolės taisykles, II priedas  (Tekstas svarbus EEE)

15.6.2010   
            
            
               LT
            
            
               Europos Sąjungos oficialusis leidinys
            
            
               L 149/1
            
         KOMISIJOS REGLAMENTAS (ES) Nr. 505/2010
   2010 m. birželio 14 d.
   kuriuo iš dalies keičiamas Europos Parlamento ir Tarybos reglamento (EB) Nr. 854/2004, nustatančio specialiąsias gyvūninės kilmės produktų, skirtų vartoti žmonėms, oficialios kontrolės taisykles, II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (1), ypač į jo 17 straipsnio 1 dalį,
   kadangi:
   
               (1)
            
            
               Reglamente (EB) Nr. 854/2004 nustatytos specialiosios žmonėms vartoti skirtų gyvūninių produktų oficialios kontrolės taisyklės.
            
         
               (2)
            
            
               Reglamentu (EB) Nr. 854/2004 nustatyta, kad valstybės narės turi užtikrinti, kad gyvų dvigeldžių moliuskų ir, atitinkamai, gyvų dygiaodžių, gyvų gaubtagyvių ir gyvų jūrų pilvakojų auginimo ir tiekimo rinkai oficiali kontrolė būtų vykdoma vadovaujantis II priedu. Šio priedo II skyriuje išdėstytos auginimo teritorijų klasifikavimo ir stebėsenos nuostatos.
            
         
               (3)
            
            
               Auginimo teritorijos klasifikuojamos pagal užterštumo fekalijomis laipsnį. Filtraciniai gyvūnai, pavyzdžiui, dvigeldžiai moliuskai, gali kaupti mikroorganizmus, keliančius pavojų visuomenės sveikatai. Todėl auginimo teritorijos klasifikuojamos, remiantis tam tikrų mikroorganizmų, susijusių su fekaliniu užteršimu, buvimu.
            
         
               (4)
            
            
               Jūrų pilvakojai dažniausiai nėra filtraciniai gyvūnai, taigi pavojus, kad jie sukauptų su fekaliniu užteršimu susijusių mikroorganizmų, turėtų būti laikomas nedideliu. Be to, nepateikta jokios epidemiologinės informacijos, pagal kurią būtų galima susieti auginimo teritorijų klasifikavimo nuostatas ir pavojų visuomenės sveikatai, siejamą su ne filtraciniais jūrų pilvakojais.
            
         
               (5)
            
            
               Atsižvelgiant į mokslo pažangą, auginimo teritorijų klasifikavimo nuostatos neturėtų būti taikomos ne filtraciniams jūrų pilvakojams.
            
         
               (6)
            
            
               Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 854/2004 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. birželio 14 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 139, 2004 4 30, p. 206.
   
      PRIEDAS
      Reglamento (EB) Nr. 854/2004 II priedas iš dalies keičiamas taip:
      
         „III SKYRIUS. OFICIALI ŠUKUČIŲ (PECTINIDAE) IR GYVŲ NE FILTRACINIŲ JŪRŲ PILVAKOJŲ, SURENKAMŲ NE SUKLASIFIKUOTOSE AUGINIMO TERITORIJOSE, KONTROLĖ
         Oficiali šukučių ir gyvų ne filtracinių jūrų pilvakojų, surenkamų ne suklasifikuotose auginimo teritorijose, kontrolė turi būti vykdoma žuvų aukcionuose, siuntimo centruose ir perdirbimo įmonėse.
         Vykdant tokią oficialią kontrolę turi būti tikrinama, ar laikomasi Reglamento (EB) Nr. 853/2004 III priedo VII skirsnio V skyriuje nustatytų gyvų dvigeldžių moliuskų sveikatos standartų bei to reglamento III priedo VII skirsnio IX skyriuje išdėstytų kitų reikalavimų.“